Vakbond volstaan by eise terwyl vulstasies opdroogArgieffoto Ceppwawu, die vakbond vir chemiese en verwante bedrywe, het Maandag gesê hy volstaan by sy eis van ŉ 9%-salarisverhoging te midde van brandstoftekorte in sommige gebiede. Clement Chitja, die vakbond se hoof van kollektiewe bedinging, het gesê raffinaderye het tot ŉ stilstand gekom nadat werkers Donderdag begin staak het. “Min brandstof kom by die raffinaderye uit. Ons weet werkgewers het onafhanklike kontrakteurs aangestel om brandstof by vulstasies te kry, maar sommige gebiede ervaar steeds brandstoftekorte. Ons sal nie van ons eise afstand doen nie. Ons wag vir die werkgewers om vandag [Maandag] hul skuif te maak,” het Chitja gesê. Nagenoeg 15 000 lede van Ceppwawu, ŉ Cosatu-geaffilieerde vakbond, het verlede week begin staak, nadat salarisonderhandelinge met die nasionale petroleumwerkgewersvereniging ŉ dooie punt bereik het. Die werkgewers het aanvanklik ŉ verhoging van 6,5% aangebied. Dié aanbod is intussen tot 7% verhoog. Die vakbond eis intussen ook ŉ minimumloon van R8 000 plus ŉ skoftoelaag vir tydelike werkers. Chitja het gesê die werkgewers het aangedui hulle sal Maandag vergader om die eise te evalueer voordat hulle terugvoer gee aan die vakbond. Verskeie vulstasies landswyd ervaar sedert die naweek ŉ brandstoftekort. Reggie Sibiya, hoof van die Brandstofkleinhandelaarsvereniging, het egter gesê geen groot probleme is tot dusver deur sy lede aangemeld nie. Die vereniging sal na verwagting Maandag ŉ verslag saamstel oor gebiede wat tekorte ervaar.